EH Bildu talde parlamentarioari atxikitako foru parlamentari Maiorga Ramírez Erro jaunak 10-21/PES-00219 galdera idatzia egin du Nafarroako Orkestra Sinfonikoaren entseguetarako egoitza aldatzeko arrazoiei buruz. Hauxe da Nafarroako Gobernuko Kultura eta Kiroleko kontseilariak horretaz ematen dion informazioa:

Egoitza aldatzeko arrazoia da Nafarroako Orkestra Sinfonikoak egonkortasuna behar duela , Atarrabiako egoitzak eskaintzen ez zuena, jarduera zehatz guztiak garatu ahal izateko. Atarrabiako Udalarekiko hitzarmena datorren abenduaren 31n amaitzen zen, eta apirilaren 8an Atarrabiako Udaleko kulturako teknikariak Baluarte Fundazioaren zuzendari kudeatzaileari adierazi zion zailtasuna zegoela hitzarmena berritzeko, beste bi urtez luzatzeko eskaintza egin bazuen ere. Zehazki, aipatzen zen arazo bat zegoela Nafarroako Orkestra Sinfonikoan lan egitea bateragarri egiteko Kultur Etxearen berezko jarduerekin eta herriko kultur kolektiboen barneko erabilerekin, beste hitzarmen bat sinatzea galarazita. Atarrabiako Udalak helarazitako inguruabar horiek direla eta, Baluarte Fundazioak egokitzat jo zuen epe luzeago bati begirako aukera bilatzea, eta harremanetan jarri zen Barañainekin, ezagutze aldera beharrizan horiei konponbidea emanen zion hitzarmen bat itxi ahalko zen.

2021eko irailaren 1etik aurrera, eta hamar urteko eperako, 2031ko abenduaren 31ra arte, Barañain Auditorioa izanen da Nafarroako Orkestra Sinfonikoaren entseguetarako egoitza. Gainera, konpromiso bat hartzen da kontuan, kultura, gizarte eta hezkuntza esparruetan eragina izanen duten proiektuak elkarren artean garatze aldera, itunak eginez eta jarduera pedagogikoak programatuz.

Baluarte Fundazioarentzat Barañain Auditorioa erabiltzeak dakarren urteko kostua Atarrabiako Kultur Etxean zuen bera da.

Hori jakinarazten dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2021eko uztailaren 19an

Kultura eta Kiroleko kontseilaria: Rebeca Esnaola Bermejo